**Informații privind obținerea statutului de declarant autorizat CBAM**

La data de 31 decembrie 2024 a intrat în vigoare *Regulamentul de punere în aplicare (UE) 2024/3210 al Comisiei din 18 decembrie 2024 de stabilire a normelor de aplicare a Regulamentului (UE) 2023/956 al Parlamentului European și al Consiliului în ceea ce privește registrul CBAM*

<https://eur-lex.europa.eu/legal-content/EN/TXT/?uri=CELEX%3A32025R0486&qid=1742984323553>,

iar la data de 28 martie 2025 va intra în vigoare *Regulamentul de punere în aplicare (UE) 2025/486 al Comisiei din 17 martie 2025 de stabilire a normelor de aplicare a Regulamentului (UE) 2023/956 al Parlamentului European și al Consiliului în ceea ce privește condițiile și procedurile legate de statutul de declarant autorizat în cadrul CBAM*

<https://eur-lex.europa.eu/legal-content/EN/TXT/?uri=OJ%3AL_202403210>*.*

Modulul de administrare a autorizațiilor (AMM) din cadrul Registrului CBAM, platformă administrată de către Comisia Europeană, va deveni operațional la data de 31 martie 2025. Importatorii și reprezentanții vamali indirecți vor putea depune cereri de autorizare prin intermediul Portalului Declaranților.

Vă semnalăm, de asemnenea, faptul că în data de 26 februarie 2025 Comisia Europeană a publicat o propunere de simplificare a Regulamentului (UE) 2023/956 al Parlamentului European și al Consiliului din 10 mai 2023 privind instituirea unui mecanism de ajustare a carbonului la frontieră, ce vizează modificarea pragului de minimis de la care devin incidente obligațiile CBAM, disponibilă aici

<https://commission.europa.eu/publications/omnibus-i_en>.

În acest sens, modificarea pragului *de minimis* de la o valoare monetarã per import (150 Euro) la un prag anual cumulativ stabilit la 50 de tone, **va duce la exceptarea de la obligațiile de raportare și autorizare în cadrul CBAM a aproximativ 90% din companiile supuse în prezent acestor obligații.** Excepția nu se va aplica importatorilor de energie electrică și hidrogen, sau reprezentanților vamali indirecți.

În conformitate cu angajamentul Comisiei Europene de a simplifica Regulamentul CBAM, **recomandarea este ca importatorii care, pe baza activității lor economice, estimează depășirea pragului de minimis (50 de tone) pentru importul de produse CBAM, să solicite cu prioritate** acordarea statutului de declarant autorizat în cadrul CBAM.

**Totodată, pentru importatorii care nu anticipează o depășire a pragului de minimis (50 de tone), recomandarea este ca cererea de autorizare să fie depusă, dacă va fi cazul, ulterior datei de 1 septembrie 2025.**

**Reamintim faptul că în perioada de tranziție, respectiv până la data de 31.12.2025 inclusiv, rămân incidente obligațiile de raportare trimestrială pentru toți declaranții CBAM care efectuează importuri peste valoarea *de* *minimis* de 150 EURO.**

Pentru a veni în sprijinul operatorilor economici, pe site–ul Comisiei Europene <https://taxation-customs.ec.europa.eu/carbon-border-adjustment-mechanism_en> vor fi publicate un manual de utilizare și instrucțiuni suplimentare privind procedura de solicitare a autorizației de declarant CBAM.

În același sens, Autoritatea Competentă din România va publica în perioada următoare pe site-ul <https://mfinante.gov.ro/cbam>, informații privind condițiile și documentele ce atestă îndeplinirea criteriilor prevăzute în regulamentele incidente CBAM, precum și tutoriale și alte îndrumări necesare.